חינוך

היום מתוך כוונה
לא יודע איזו
ביררתי במודיעין
את מספר הטלפון
של מנהל בית-הספר היסודי
שבו למדתי

התקשרתי
3 צלצולים
והוא ענה
אדם בן יותר מ- 80

רציתי להגיד שלום
לנסות להזכיר לו מי אני
מתוך איזו כוונה

והוא אמר-"הלו"
שנייה של הפסקה
ולאחר מכן בקול של קשיש, תקיף , מלא בטחון
חזר ושאל-"מי מדבר?"

ואני
אדם בן 33 (כמעט 34)
חזרתי לגיל 6
נכנס מכווץ במשרדו
אחרי מעשה קונדס שעשיתי

יושב מצומק בכיסא 
מול המכתבה
במשרד הגדול
כשהאיש המפחיד  צועק ומתרה

ואיני יכול לפתוח את הפה
רק בוכה ובוכה
וכמו אז
שתקתי
עד שהוא ניתק

מוקדש למרות הכל לפנחס שיש - מנהל, מחנך ומשורר

נכתב ע"י קנון יובל

מרץ 2000